ཕ་དངོས་གྲུབ་དང་དང་བུ་མོ་གཡང་ལགས་གཉིས་སྨན་ཁང་ནས་དོན་ཏེ་སྟབས་བདེའི་ཟ་ཁང་ཞིག་ཏུ་ཟ་མ་བཟའ་བར་ཕྱིན།དངོས་གྲུབ་ཀྱིས་སྔ་ས་ནས་བུ་ཁྲིད་ལ་འབྲེལ་བ་བྱས་ཏེ་ཟ་ཁང་དེར་འཛོམས་འཆར་བཟོས།དངོས་གྲུབ་ཀྱིས་གི་རང་གིས་བུ་མོ་གཡང་ལགས་ལ་ཨ་ཅེ་བུ་ཁྲིད་ལགས་ངོ་སྤྲོད་བྱས།ཨ་ཅེ་བུ་ཁྲིད་ལགས་ནི་སློབ་ཆེན་མཐར་ཕྱིན་གྱི་སློབ་མ་ཞིག་རེད།ད་ལྟ་ངའི་སྤྱི་གཉེར་ཁང་ནང་ལས་གཉེར་བྱས་ནས་བསྡད་ཡོད།མ་ཟད་ང་ཚོའི་སྤྱི་གཉེར་ཁང་གི་མིག་དཔེ་བ་ཞིག་ཀྱང་རེད།གནས་སྐབས་ངས་ཁོང་རང་གི་ཟུར་ཁྲིད་དགེ་རྒན་ལ་གདན་འདྲེན་ཞུས་ཡོད།ཁོང་གིས་སྔ་དགོང་གི་དུས་ཚོད་བེད་སྤྱད་ནས་རང་གི་སློབ་སྦྱོང་ལ་ལྟ་རྟོག་དང་སྦྱང་གཞིའི་དཀའ་གནད་སེལ་གྱི་རེད།རང་ལ་སྦྱང་གཞིའི་ཐོག་དཀའ་ཁག་ག་རེ་ཡོད་ན་ཐད་ཀར་ཁོང་ལ་འདྲི་ཆོག་ཅེས་བཤད།དེ་ནས་དངོས་གྲུབ་ལགས་ཀྱིས་དངུལ་ཁུག་ནས་སྒོར་སུམ་བརྒྱ་གཏོན་ཏེ་རྒན་བུ་ཁྲིད་ལགས་ལ་སྤྲད་དེ་ཁྱེད་རང་གཉིས་ཁ་ལག་ཡག་པོ་ཞིག་ཟོ་ཨ།ང་ལ་སྤྱི་གཉེར་ཁང་ནང་ལས་ཀ་ཡོད་པས་སྔོན་ལ་འགྲོ་ཡིན་ཞེས་ལབ།རྒན་བུ་ཁྲིད་ལགས་ཀྱིས་སྒོར་སུམ་བརྒྱ་དེ་མི་དགོས་ག་ཚོད་ལབ་ཀྱང་དངོས་གྲུབ་ཀྱིས་ཨུ་ཚུགས་ཆེན་པོས་ཚུར་སྤྲད།བུ་མོ་གཡང་ལགས་ཀྱིས་རྒན་ལགས་གང་གནང་གི་མ་རེད་ངའི་ཨ་ཕ་མི་དེ་འདྲ་རེད་ཅེས་ལབ།བུ་ཁྲིད་ཀྱི་མ་གཞི་ངས་རང་གི་ཨ་ཕ་རྒྱུས་མངའ་ཆེན་པོ་ཡོད།ཁོང་ནི་ང་ཚོའི་སྤྱི་གཉེར་ཁང་གི་བུ་མོ་ཚང་མའི་དགའ་མོས་བྱེད་སའི་ཕོ་ཁྱོ་ག་དངོས་དེ་རེད།མ་ཟད་ཁོང་གི་ལོ་ལྟར་མ་དངུལ་འབོར་ཆེན་བཏང་ནས་འཚོ་བའི་ཆ་རྐྱེན་ཞན་པའི་སློབ་གྲྭ་ཆེན་མོའི་སློབ་མ་མང་པོར་རོགས་རམ་གནང་གི་ཡོད།ང་ཡང་དེ་དག་གི་ཁྲོད་ནས་གཅིག་ཡིན་ཞེས་ལབ།ཉིན་དེ་ནས་བཟུང་བུ་མོ་གཡང་ལགས་ཀྱིས་སློབ་སྦྱོང་དང་ཀུན་སྤྱོད་གང་སྤྱིའི་ཐད་ལ་རྒན་བུ་ཁྲིད་ལགས་ཀྱིས་སྔ་ལངས་ཕྱི་ཉལ་གྱི་ལམ་སྟོན་སློབ་ཁྲིད་གནང་སྟེ་གཡང་ལགས་ཀྱི་སློབ་སྦྱོང་ལ་སྔར་མེད་ཀྱི་གཡུར་ཟའི་སྦྱང་འབྲས་ཐོབ་ཡོད།བུ་མོ་གཡང་ལགས་དང་རྒན་བུ་ཁྲིད་གཉིས་ཉིན་ལྟར་བཟའ་བཏུང་མཉམ་སྤྱོད་བྱས་ནས་ཟླ་བ་མང་པོ་སོང་།བུ་མོ་གཡང་ལགས་མོ་རང་ཡང་རྒན་བུ་ཁྲིད་ལགས་ལ་ཧ་ཨང་དགའ་པོ་ཡོད།ནམ་རྒྱུན་ཨ་ཅེ་བུ་ཁྲིད་ཅེས་འབོད་ཀྱི་ཡོད།ཉིན་ཞིག་བུ་མོ་གཡང་ལགས་སློབ་གྲྭ་གྲོལ་རྗེས་ཨ་ཅེ་བུ་ཁྲིད་ལགས་དང་མཉམ་དུ་སྨན་ཁང་ནང་གཡང་ལགས་ཀྱི་ཨ་མ་ལ་ལྟ་བར་ཕྱིན།ཁོ་གཉིས་སྨན་ཁང་གི་ཉལ་ཁང་ནང་དུ་བསླེབས་ལ་ཁད་དུས་ཨ་མ་དབང་མོའི་ཉལ་ཁང་ནང་འུར་ཟིང་ཆེན་པོ་ཡོད་པ་གོམ་ཟད།ཨ་མ་དབང་མོས་སྨན་སྐོལ་སྣོད་དེ་ས་ལ་གཡུག་པའི་སྒྲ་ཏང་ཏང་ཏང་དང་།སྨན་རྣམས་ས་ལ་གཏོར་བའི་ཆེར་སྒྲ་ཁོ་གཉིས་ཀྱིས་ཐོས།དེ་ནས་གཡང་ལགས་དང་ཨ་ཅེ་བུ་ཁྲིད་གཉིས་ནང་དུ་འཛུལ་དུས་ཨ་མ་དབང་མོ་ཁོང་ཁྲོ་ཆེན་པོ་ལངས་ནས་བསྡད་འདུགདངོས་གྲུབ་ལགས་ཉལ་ཁྲིའི་འགྲམ་དུ་ལག་ཏུ་སྨན་སྣ་ཁ་ཤས་བཟུང་ནས་ཀྲོང་ངེར་ལངས་ནས་བསྡད་འདུགཕ་དངོས་གྲུབ་ཀྱི་གཡང་ལགས་ལ་དེ་རིང་རང་གི་ཨ་མ་སེམས་པ་སྐྱིད་པོ་མི་འདུགརླུང་ཆེན་པོ་ལངས་འདུག་ཟེར་ཏེ་ཉལ་ཁང་གི་སྒོ་ཕྱི་ལ་བུད།སྒོ་འགྲམ་གྱི་རྐུབ་ཀྱག་སྟེང་དུ་དུ་བ་རྔུབ་ཞོར་དབུགས་རིང་རེ་གཉིས་གློད་ནས་མགོ་ལྟག་རྒྱབ་ལ་འཕྱང་སྟེ་ངལ་གསོ་རྒྱབ།རྒན་བུ་ཁྲིད་ལགས་ཀྱིས་གནས་ཚུལ་དེ་མཐོང་སྐབས་ཅུང་ཟད་མི་བཟོད་པའི་རྣམ་འགྱུར་དང་བཅས་སྤྱི་ཁྱབ་དངོས་གྲུབ་ལགས་ཀྱིས་གམ་དུ་བསྡད་དེ་ཁོང་གི་རྒྱབ་ལ་བཅག་བཅག་བྱས།རྒན་བུ་ཁྲིད་ལགས་ཀྱིས་བཅག་བཅག་དེས་དངོས་གྲུབ་ཀྱི་སེམས་ལ་སྟོབས་ཤུགས་དང་རེ་བ་གསར་པ་ཞིག་སྟེར།སྤྱི་ཁྱབ་དངོས་གྲུབ་དང་དགེ་རྒན་བུ་ཁྲིད་གཉིས་ཕན་ཚུན་ངོར་བལྟ་རེ་བྱས་ནས་ཅུང་ཙམ་འཛུམ་དགོད་བྱས།དེའི་ནུབ་མོ་རྒན་བུ་ཁྲིད་དང་གཡང་ལགས་གཉིས་རང་སྦྱོང་ལེགས་འགྲུབ་བྱུང་རྗེས།གཡང་ལགས་རང་སར་གཉིད་ཁུགཨ་ཅག་བུ་ཁྲིད་གཡང་ལགས་ཀྱི་ཉལ་ཁང་ནས་དོན་ཏེ་རང་ཁྱིམ་ལ་ལོག་རྩིས་བྱས།ཚོམས་ཆེན་དུ་བསླེབས་དུས་སྤྱི་ཁྱབ་དངོས་གྲུབ་ལགས་ད་དུང་འབོལ་གདན་སྟེང་དུ་ལྟག་པ་དགྱེས་ནས་གཉིད་ཁུག་ཡོད་པ་མཐོང་།རྒན་བུ་ཁྲིད་ལགས་ཀྱིས་སྟོད་ཐུང་ཞིག་ག་ལེར་གཡོག་རྩིས་བྱེད་དུས་སྤྱི་ཁྱབ་དངོས་གྲུབ་གཉིད་ལས་སད།དངོས་གྲུབ་ལགས་ཀྱིས་བུ་ཁྲིད་རང་གང་དུ་འགྲོ་ཞེས་དྲིས།རྒན་བུ་ཁྲིད་ལགས་ཀྱིས་ཟུར་ཁྲིད་ཚར་སོང་ང་ནང་ལ་ལོག་འགྲོ་གི་ཡིན་ཞེས་བཤད།སྤྱི་ཁྱབ་དངོས་གྲུབ་ལགས་ཀྱིས་ངས་རླངས་འཁོར་བཏང་ནས་རང་ནང་ལ་བསྐྱལ་ཆོག་ཟེར།རྒན་བུ་ཁྲིད་ཀྱིས་མི་དགོས།ང་སྤྱི་སྤྱོད་རླངས་འཁོར་ལ་བསྡད་ནས་འགྲོ་ཆོག་ཅེས་བཤད།དེའི་ནུབ་མོར་སྤྱི་ཁྱབ་དངོས་གྲུབ་ལགས་ཀྱིས་རླངས་འཁོར་བཏང་སྟེ་རྒན་བུ་ཁྲིད་ཁྱིམ་དུ་བསྐྱལ།ལམ་བར་དུ་ཁོ་གཉིས་གཅིག་གིས་གཅིག་ལ་ཅུང་ཟད་དགའ་བ་དང་ངོ་གནོང་བའི་ཚུགས་ཀ་དང་བཅས་ཕན་ཚུན་ཁ་བརྡ་ཚིག་གཅིག་ཀྱང་བྱུང་མེད།རྒན་བུ་ཁྲིད་ལགས་ཀྱི་བསྡོད་ཁུལ་དུ་བསླེབས་རྗེས་རླངས་འཁོར་ཁ་བཀག་སྟེ་སྐད་ཆ་བཤད་ནས་ཡུད་ཙམ་འགོར།དུས་ཚོད་ཕྱེད་ཀ་ཙམ་སོང་རྗེས་རྒན་བུ་ཁྲིད་ལགས་ཀྱིས་བློ་ཁོག་དང་བཅས་རང་འགུལ་ངང་སྤྱི་ཁྱབ་དངོས་གྲུབ་ལགས་ཀྱི་འགྲམ་སྟེང་དུ་འོ་ཞིག་བྱས་ནས་རླངས་འཁོར་སྒོ་ཕྱེས་ཏེ་ཕྱི་ལ་བུད།སྤྱི་ཁྱབ་དངོས་གྲུབ་ལགས་ཀྱི་སེམས་ལ་ཅུང་ཟད་ཡ་མཚན་དང་དགའ་སྣང་གིས་ཚོར་འདུ་ཟབ་མོའི་ཀློང་དུ་དུས་ཚོད་ཡུན་རིང་ཞིག་གཅིག་པུར་རླངས་འཁོར་ནང་ཧོན་ཐོར་ནས་ལུས།མ་ཟད་ལག་པ་གཡས་པས་འགྲམ་པར་ག་ལེར་བྱུག་ཞོར་ཧ་ཅང་དགའ་བའི་ངང་དུ་ལུས།གནས་ཚུལ་དེ་སྤྱི་ཁྱབ་ཁོང་གི་ངོས་ནས་བཤད་ན་ཧ་ཅང་བསམ་ཡུལ་ལས་འདས།དེའི་དགོང་མོ་ཁོ་གཉིས་གཉིས་ཀ་གཉིད་མ་ཁུག་པར་ཕན་ཚུན་དྲན་རེས་བྱས་ནས་བསྡད།སྤྱི་ཁྱབ་དངོས་གྲུབ་ཡར་ལངས་སྟེ་སྒོ་ཕྱིར་འཆམ་འཆམ་ལ་བུད།བསམ་ཡུལ་ལས་འདས་པ་ཞིག་ལ་རྐང་ཐང་ལམ་ནས་ཡང་བསྐྱར་བུ་ཁྲིད་ལགས་དང་ཏག་ཏག་གདོང་ཐུག་རྒྱབ།ནུབ་མོ་དེའི་གནས་ཚུལ་རེ་རེ་དངོས་གྲུབ་ཀྱི་བློ་ཡུལ་འདས་པ་རྐྱང་རྐྱང་བྱུང་།སྤྱི་ཁྱབ་དངོས་གྲུབ་ལགས་ཀྱིས་བུ་ཁྲིད་ལ་རང་གང་དུ་འགྲོ་ཞེས་སྐད་ཆ་དྲིས།བུ་ཁྲིད་ཀྱིས་སྐད་གདངས་དམའ་མོས་དེ་ལྟར་བཤད།དེ་རིང་ངའི་སྐྱེ་སྐར་རེད།གྲོགས་མོ་ཁ་ཤས་དང་མཉམ་དུ་སྐྱེ་སྐར་སྟབས་བདེ་ཞིག་གཏོང་རྩིས་ཡོད།སྤྱི་ཁྱབ་དངོས་གྲུབ་ལགས་ཀྱིས་ང་ཡང་མཉམ་དུ་འགྲོ་ན་ཨེ་ཆོག་ཅེས་བློ་ཁོག་ཆེན་པོས་དྲིས།བུ་ཁྲིད་ཀྱིས་ཀྱང་དེ་ལྟར་མོས་མཐུན་བྱས་ཐོག་ཁོ་གཉིས་བུ་ཁྲིད་ཀྱི་གྲོགས་མོ་ཚོ་དང་མཉམ་དུ་བུ་ཁྲིད་ཀྱིས་སྐྱེ་སྐར་གཏོང་བར་ཕྱིན།དེའི་ནུབ་མོར་མཚན་མོའི་སྤྲོ་སྐྱིད་ཁང་ཞེས་པའི་ཨར་ཁང་ཞིག་གི་ནང་བུ་ཁྲིད་ཀྱི་གྲོགས་མོ་ཚོ་དང་མཉམ་དུ་སྐྱེ་སྐར་ལ་རོལ།གྲོགས་མོ་རེ་རེས་བུ་ཁྲིད་ལ་འགུལ་རྒྱན་དང་ལག་རྒྱན།དེ་མིན་མཛེས་བཟོའི་ཅ་ལག་སོགས་སྐྱེ་སྐར་གྱི་ལག་རྟགས་སྣ་མིན་སྣ་ཚོགས་མང་པོ་སྤྲད།སྤྱི་ཁྱབ་ཆེན་མོས་སྔོན་ནས་སྐྱེ་སྐར་ཡིན་མིན་མ་ཤེས་སྟབས་ལག་རྟགས་གང་ཡང་གྲ་སྒྲིག་བྱས་མེད།ད་ལྟ་ཁོང་གིས་དངུལ་ཁུག་ནས་དངུལ་དམར་ལེན་ནས་སྤྲོད་རྒྱུ་ལས་ཐབས་ཟད།